
ΑΠΟΦΑΣΗ ΡΑΕ ΥΠ’ ΑΡΙΘΜ.  663/2013
Σχετικά με τις αριθμητικές τιμές των συντελεστών της μεθοδολογίας επιμερισμού του Ειδικού Τέλους του άρθρου 143 παρ. 2 περ. γ' του ν. 4001/2011, όπως ισχύει, για το ημερολογιακό έτος 2014
Η Ρυθμιστική Αρχή Ενέργειας

Κατά την τακτική συνεδρίασή της, στην έδρα της, την 30η Δεκεμβρίου 2013, και

Λαμβάνοντας υπ’ όψη:

1. Τις διατάξεις του ν. 4001/2011 «Για τη λειτουργία Ενεργειακών Αγορών Ηλεκτρισμού και Φυσικού Αερίου, για Έρευνα, Παραγωγή και δίκτυα μεταφοράς Υδρογονανθράκων και άλλες ρυθμίσεις» (ΦΕΚ Α΄ 179/22.08.2011), και ιδίως το άρθρο 143, όπως ισχύει.

2. Τις διατάξεις του ν. 2773/1999 «Απελευθέρωση της αγοράς ηλεκτρικής ενέργεια – Ρύθμιση θεμάτων ενεργειακής πολιτικής και λοιπές διατάξεις» (ΦΕΚ Α΄ 286/22.12.1999), όπως ισχύει, και ιδίως το άρθρο 40.

3. Τις διατάξεις του ν. 4152/2013 «Επείγοντα μέτρα εφαρμογής των νόμων 4046/2012, 4093/2012 και 4127/2013» (ΦΕΚ Α΄ 107/09.04.2013), και ιδιαίτερα τις διατάξεις των παραγράφων Ι.2 και Ι.3.
4. Τις διατάξεις του ν. 4123/2013 «Διατήρηση ενός ελάχιστου επιπέδου αποθεμάτων αργού πετρελαίου ή/και προϊόντων πετρελαίου και άλλες διατάξεις (Εναρμόνιση του εθνικού δικαίου προς την Οδηγία 2009/119/ΕΚ)» (ΦΕΚ Α΄ 43/19.02.2013), και ειδικότερα τις διατάξεις του άρθρου 26.

5. Τις διατάξεις του ν. 4111/2013 «Συνταξιοδοτικές ρυθμίσεις, τροποποιήσεις του ν. 4093/2012, κύρωση της Πράξης Νομοθετικού Περιεχομένου «Έγκριση των Σχεδίων των Συμβάσεων Τροποποίησης της Κύριας Σύμβασης Χρηματοδοτικής Διευκόλυνσης μεταξύ του Ευρωπαϊκού Ταμείου Χρηματοπιστωτικής Σταθερότητας (Ε.Τ.Χ.Σ.), της Ελληνικής Δημοκρατίας, του Ελληνικού Ταμείου Χρηματοπιστωτικής Σταθερότητας (Τ.Χ.Σ.) και της Τράπεζας της Ελλάδος (ΤτΕ), με τίτλο «Κύρια Σύμβαση Χρηματοδοτικής Διευκόλυνσης», της Σύμβασης Χρηματοδοτικής Διευκόλυνσης μεταξύ του Ε.Τ.Χ.Σ., της Ελληνικής Δημοκρατίας και της ΤτΕ, με τίτλο «Σύμβαση Διευκόλυνσης Διαχείρισης Υποχρεώσεων ΣΙΤ» και της Σύμβασης Χρηματοδοτικής Διευκόλυνσης μεταξύ του Ε.Τ.Χ.Σ., της Ελληνικής Δημοκρατίας και της ΤτΕ, με τίτλο «Διευκόλυνση αποπληρωμής Τόκων Ομολόγων», παροχή εξουσιοδοτήσεων για την υπογραφή των Συμβάσεων» και άλλες επείγουσες διατάξεις» (ΦΕΚ Α΄ 18/25.01.2013), και ειδικότερα τις διατάξεις του άρθρου 32.

6. Τις διατάξεις του ν.4093/2012 «Έγκριση Μεσοπρόθεσμου Πλαισίου Δημοσιονομικής Στρατηγικής 2013−2016 − Επείγοντα Μέτρα Εφαρμογής του ν. 4046/2012 και του Μεσοπρόθεσμου Πλαισίου Δημοσιονομικής Στρατηγικής 2013−2016» (ΦΕΚ Α΄ 222/12.11.2012), και ιδίως την παράγραφο Ι.2. 

7. Τις διατάξεις του ν. 4062/2012 «Αξιοποίηση του πρώην Αεροδρομίου Ελληνικού - Πρόγραμμα ΗΛΙΟΣ - Προώθηση της χρήσης ενέργειας από ανανεώσιμες πηγές (Ενσωμάτωση Οδηγίας 2009/28/ΕΚ) - Κριτήρια Αειφορίας Βιοκαυσίμων και Βιορευστών (Ενσωμάτωση Οδηγίας 2009/30/ΕΚ)» (ΦΕΚ Α΄ 70/30.03.2012), και ιδίως την παράγραφο 3 του άρθρου 39.

8. Τις διατάξεις του ν. 4042/2012 «Ποινική προστασία του περιβάλλοντος − Εναρμόνιση με την Οδηγία 2008/99/ΕΚ − Πλαίσιο παραγωγής και διαχείρισης αποβλήτων − Εναρμόνιση με την Οδηγία 2008/98/ΕΚ − Ρύθμιση θεμάτων Υπουργείου Περιβάλλοντος, Ενέργειας και Κλιματικής Αλλαγής» (ΦΕΚ Α΄ 24/13.02.2012), και ιδίως την παράγραφο 7 του άρθρου 52.

9. Τις διατάξεις του ν. 3468/2006 «Παραγωγή Ηλεκτρικής Ενέργειας από Ανανεώσιμες Πηγές Ενέργειας και Συμπαραγωγή Ηλεκτρισμού και Θερμότητας Υψηλής Απόδοσης και λοιπές διατάξεις» (ΦΕΚ Α΄ 129/27.06.2006), όπως ισχύει, και ιδίως τα άρθρα 9, 10, 12, 13 και 25.

10. Την υπ’ αριθμ. Δ5-ΗΛ/Β/Φ.1.20/οικ.290/08.01.2013 Απόφαση του Υφυπουργού Περιβάλλοντος, Ενέργειας και Κλιματικής Αλλαγής «Μεθοδολογία επιμερισμού του Ειδικού Τέλους του άρθρου 143 παρ. 3 περ. γ' του ν. 4001/2011» (ΦΕΚ Β΄10/9.01.2013).

11. Τον Κώδικα Διαχείρισης Συστήματος (ΦΕΚ Β' 103/31.01.2012), όπως ισχύει, και ιδίως τα άρθρα 143 και 175.
12. Τον Κώδικα Συναλλαγών Ηλεκτρικής Ενέργειας (ΦΕΚ Β' 104/31.01.2012), όπως ισχύει, και ιδίως τα άρθρα 72, 85 και 92.
13. Την υπ’ αριθμ. Υ.Α.Π.Ε. /Φ1/2303/οικ.16935 Kοινή Υπουργική Απόφαση «Προσδιορισμός ποσοστού της εισφοράς υπέρ της Ε.Ρ.Τ. Α.Ε. του άρθρου 14 του ν. 1730/1987, το οποίο αποτελεί πόρο του Ειδικού Λογαριασμού του άρθρου 40 του ν. 2773/1999» (ΦΕΚ Β΄ 2317/10.08.2012).
14. Την υπ’ αριθμ. Δ5/Β/οικ.3982 Απόφαση του Υφυπουργού Περιβάλλοντος, Ενέργειας και Κλιματικής Αλλαγής «Ειδικό τέλος παραγόμενης ηλεκτρικής ενέργειας από λιγνίτη» (ΦΕΚ Β΄ 342/16.02.2012). 
15. Την από 08.07.2013 επιστολή του Υφυπουργού Περιβάλλοντος, Ενέργειας και Κλιματικής Αλλαγής προς τον Πρόεδρο της ΡΑΕ, με αρ. πρωτ.εισερχομένων ΡΑΕ Ι-173185.
16. Την υπ’αριθμ. 323/09.07.2013 Απόφαση της ΡΑΕ «Σχετικά με τις αριθμητικές τιμές των συντελεστών της μεθοδολογίας επιμερισμού του Ειδικού Τέλους του άρθρου 143 παρ. 2 περ. γ' του ν. 4001/2011, όπως ισχύει, για το β΄ εξάμηνο του 2013» (ΦΕΚ Β΄ 1784/24.07.2013).
17. Την υπ’ αριθμ. 17/26.01.2006 Απόφαση της ΡΑΕ «Αριθμητικές τιμές Συντελεστών Απωλειών Δικτύου» (ΦΕΚ Β΄ 193/13.2.2006).
18. Τα από 06.12.2013 αποσταλμένα προς τη ΡΑΕ ηλεκτρονικά αρχεία της ΔΕΗ Α.Ε. (αρ. πρωτ. εισερχομένων ΡΑΕ Ι-178627), τα οποία περιλαμβάνουν απολογιστικά στοιχεία και προβλέψεις σχετικά με τις πωλήσεις ανά πελάτη ΥΤ και το μέσο έσοδο ανά κατηγορία πελατών ΜΤ και ΧΤ για τα έτη 2012 και 2013, καθώς και στοιχεία σχετικά με τις πωλήσεις για το 2013 του Αεροδρομίου Ελ. Βενιζέλος, των ορυχείων της ΔΕΗ Α.Ε., των αντλητικών συστημάτων και των βοηθητικών συστημάτων παραγωγής.

19. Το από 12.12.2013 αποσταλμένο προς τη ΡΑΕ ηλεκτρονικό αρχείο της ΔΕΔΔΗΕ Α.Ε. (αρ. πρωτ. εισερχομένων ΡΑΕ Ι-178832), το οποίο περιλαμβάνει απολογιστικά στοιχεία και προβλέψεις σχετικά με τις πωλήσεις ανά κατηγορία πελατών ΜΤ και ΧΤ για τα έτη 2012 και 2013.

20. Το «Μηνιαίο Δελτίο Ειδικού Λογαριασμού ΑΠΕ&ΣΗΘΥΑ - Δεκέμβριος 2013» της ΛΑΓΗΕ Α.Ε., το οποίο αναρτήθηκε στην ιστοσελίδα της στις 16.12.2013. 
21. Την υπ’ αριθμ. πρωτ. ΡΑΕ Ο-56637/21.11.2013 επείγουσα επιστολή του Προέδρου της ΡΑΕ προς τον Υφυπουργό Περιβάλλοντος, Ενέργειας και Κλιματικής Αλλαγής, με θέμα «Εφαρμογή των σχετικών με το Ειδικό Τέλος Μείωσης Εκπομπών Αέριων Ρύπων (ΕΤΜΕΑΡ) διατάξεων του άρθρου 32, παρ. 1 του ν. 4111/13 (ΦΕΚ Α’ 18/25.01.2013), καθώς και της παραγράφου Ι2/1. του ν. 4093/2012»
22. Την υπ’ αριθμ. πρωτ. Ο-56851/11.12.2013 επείγουσα επιστολή του Προέδρου της ΡΑΕ προς τον Υφυπουργό Περιβάλλοντος, Ενέργειας και Κλιματικής Αλλαγής, με θέμα «Εφαρμογή των σχετικών με το Ειδικό Τέλος Μείωσης Εκπομπών Αέριων Ρύπων (ΕΤΜΕΑΡ) διατάξεων του άρθρου 32, παρ. 1 του ν. 4111/13 (ΦΕΚ Α’ 18/25.01.2013), καθώς και της παραγράφου Ι2/1. του ν. 4093/2012, για το έτος 2014».
23. Την από 17.12.2013 επείγουσα επιστολή του Προέδρου και Δ/ντος Συμβούλου της ΛΑΓΗΕ Α.Ε προς τον Υφυπουργό Περιβάλλοντος, Ενέργειας και Κλιματικής Αλλαγής, η οποία κοινοποιήθηκε στη ΡΑΕ  (αρ. πρωτ. εισερχομένων ΡΑΕ Ι-178999).
24. Την από 30.12.2013 απαντητική επιστολή του Υφυπουργού Περιβάλλοντος, Ενέργειας και Κλιματικής Αλλαγής προς τον Πρόεδρο της ΡΑΕ (αρ. πρωτ. εισερχομένων ΡΑΕ Ι-179360/30.12.2013).
25. Το γεγονός ότι από τις διατάξεις τις παρούσας δεν προκαλείται δαπάνη σε βάρος του Κρατικού Προϋπολογισμού.
Σκέφτηκε ως εξής :

Επειδή, σύμφωνα με την παράγραφο 1 του άρθρου 13 του ν.3468/2006, όπως ισχύει, η ηλεκτρική ενέργεια που παράγεται από ΑΠΕ ή ΣΗΘΥΑ σύμφωνα με τις διατάξεις των άρθ. 9, 10 και 12 του ίδιου νόμου και απορροφάται από το Σύστημα ή το Δίκτυο, τιμολογείται με βάση την κείμενη νομοθεσία. 
Επειδή, σύμφωνα με τις διατάξεις της περίπτωσης θ΄ της παραγράφου 2 του άρθρου 118 του ν.4001/2011, η ΛΑΓΗΕ Α.Ε. συνάπτει συμβάσεις πώλησης κατά τα προβλεπόμενα στο άρθρο 12 του ν. 3468/2006 για την ηλεκτρική ενέργεια που παράγεται από εγκαταστάσεις ΑΠΕ ή ΣΗΘΥΑ, εφόσον οι εγκαταστάσεις παραγωγής ηλεκτρικής ενέργειας συνδέονται στο Σύστημα, είτε απευθείας είτε μέσω του Δικτύου, και καταβάλλει τις πληρωμές που προβλέπονται στις συμβάσεις αυτές. Αντίστοιχα, σύμφωνα με τις διατάξεις της περίπτωσης η΄ της παραγράφου 2 του άρθρου 129, η ΔΕΔΔΗΕ Α.Ε. συνάπτει συμβάσεις πώλησης ηλεκτρικής ενέργειας που παράγεται από εγκαταστάσεις ΑΠΕ ή ΣΗΘΥΑ, κατά τα προβλεπόμενα στο άρθρο 12 του ν. 3468/2006, εφόσον οι εγκαταστάσεις παραγωγής συνδέονται με το Δίκτυο Διανομής των Μη Διασυνδεδεμένων Νησιών και καταβάλλει τις πληρωμές που προβλέπονται στις συμβάσεις αυτές.
Επειδή, σύμφωνα με τις διατάξεις του άρθρου 143 του ν.4001/2011: «Η ΛΑΓΗΕ ΑΕ και η ΔΕΔΔΗΕ ΑΕ ανακτούν πλήρως τα ποσά που καταβάλλουν στους αντισυμβαλλόμενους κατά τις διατάξεις της περίπτωσης θ΄ της παραγράφου 2 του άρθρου 118 και της περίπτωσης η΄ της παραγράφου 2 του άρθρου 129 αντίστοιχα, μέσω ειδικού διαχειριστικού λογαριασμού, όπως αυτός δημιουργήθηκε σύμφωνα με το άρθρο 40 του ν.2773/1999, τον οποίο διαχειρίζεται η ΛΑΓΗΕ ΑΕ». 
Επειδή, τα έσοδα του ως άνω ειδικού διαχειριστικού λογαριασμού προέρχονται από: 

1. Τα ποσά που καταβάλλουν οι Παραγωγοί και οι Προμηθευτές στο πλαίσιο του Ημερήσιου Ενεργειακού Προγραμματισμού και της Εκκαθάρισης των Αποκλίσεων Παραγωγής –Ζήτησης, σύμφωνα με τα οριζόμενα στα άρθρα 120 και 96 και ιδίως στη περίπτωση ιθ΄ της παραγράφου 2 του άρθρου 96 του ν. 4001/2011 όπως ισχύει, κατά τρόπο ώστε να αντανακλούν κατ’ ελάχιστον το μεσοσταθμικό μεταβλητό κόστος των θερμικών συμβατικών σταθμών και να αναλογούν στην ενέργεια που εγχέεται κατά προτεραιότητα στο σύστημα μεταφοράς και στο δίκτυο διανομής της ηπειρωτικής χώρας και των συνδεδεμένων με αυτά νησιών, κατά τα οριζόμενα στις διατάξεις του άρθρου 9 του ν. 3468/2006, με μεθοδολογία που εξειδικεύεται στον Κώδικα Συναλλαγών Ηλεκτρικής Ενέργειας .
2. Τα ποσά που καταβάλλουν οι Προμηθευτές στα Μη Διασυνδεμένα Νησιά, για την ηλεκτρική ενέργεια που απορροφάται στα συστήματα των νησιών αυτών, που παράγεται από τις μονάδες που αναφέρονται στην παράγραφο 2 του άρθρου 129 του ν. 4001/2011. Για τον υπολογισμό των ποσών αυτών λαμβάνεται υπ’ όψη το μέσο μεταβλητό κόστος παραγωγής των εγκατεστημένων μονάδων, μη συμπεριλαμβανομένων των μονάδων ΑΠΕ και ΣΗΘΥΑ στα Μη Διασυνδεδεμένα Νησιά, το οποίο τελεί υπό την έγκριση της ΡΑΕ.

3. Τα έσοδα που προκύπτουν από την επιβολή Ειδικού Τέλους για τη Μείωση Εκπομπών Αερίων Ρύπων (ΕΤΜΕΑΡ) επί της κατανάλωσης, το οποίο διαφοροποιείται ανά κατηγορία πελατών, περιλαμβανομένων και των αυτοπαραγωγών, ομοιόμορφα για όλη την ελληνική επικράτεια, σύμφωνα με τη μεθοδολογία η οποία καθορίζεται αναλυτικά στην υπ’ αριθμ. Δ5-ΗΛ/Β/Φ.1.20/οικ.290/08.01.2013 Απόφαση του Υπουργού Περιβάλλοντος, Ενέργειας και Κλιματικής Αλλαγής. 

4. Τα έσοδα που προκύπτουν από τις δημοπρατήσεις των αδιάθετων δικαιωμάτων εκπομπών αερίων θερμοκηπίου, κατά τα οριζόμενα στο άρθρο 25 του ν. 3468/2006 όπως τροποποιήθηκε με το ν.4001/2011.

5. Τα έσοδα που προέρχονται από την επιβολή ειδικού τέλους λιγνιτικής ηλεκτροπαραγωγής, σύμφωνα με το άρθρο 52 του ν.4042/2012.
6. Τα έσοδα που προέρχονται από την παρακράτηση ποσοστού 25% επί της προβλεπόμενης στις διατάξεις του άρθρου 14 του ν. 1730/1987 εισφοράς υπέρ της Ε.Ρ.Τ. Α.Ε., σύμφωνα με τις διατάξεις της υπ’ αριθμ. Υ.Α.Π.Ε. /Φ1/2303/οικ.16935 (ΦΕΚ Β΄ 23317/10.08.2012) Υπουργικής Απόφασης. 

7. Τα έσοδα από την επιβολή της έκτακτης εισφοράς αλληλεγγύης σε σταθμούς ΑΠΕ και ΣΗΘΥΑ, σύμφωνα με την παράγραφο Ι.2 του ν. 4093/2012 όπως ισχύει.
8. Τα έσοδα από την επιβολή ετήσιου τέλους διατήρησης δικαιώματος κατοχής άδειας παραγωγής ηλεκτρικής ενέργειας από σταθμούς ΑΠΕ ή ΣΗΘΥΑ του άρθρου 3 του ν. 3468/2006, σύμφωνα με την παρ. Ι.2 του ν. 4152/2013 (ΦΕΚ Α΄ 107/09.04.2013)
9. Τα έσοδα από την κατάπτωση των εγγυητικών επιστολών και των ποσών της υποπαραγράφου 3 και 7 αντίστοιχα της παρ. Ι.1 του ν. 4152/2013 (ΦΕΚ Α΄ 107/09.04.2013)
Επειδή, σύμφωνα με το άρθρο 32, παρ. 1 του ν. 4111/2013 ( ΦΕΚ Α΄ 18/25.01.2013) και σε σχέση με τη μεθοδολογία υπολογισμού του ΕΤΜΕΑΡ: «…Οι αριθμητικές τιμές των συντελεστών της μεθοδολογίας, καθώς και οι μοναδιαίες χρεώσεις που επιβάλλονται στους Πελάτες, προσδιορίζονται με απόφαση της ΡΑΕ που δημοσιεύεται στην Εφημερίδα της Κυβερνήσεως, τον 12ο μήνα εκάστου έτους προκειμένου να εφαρμοσθεί το επόμενο ημερολογιακό έτος, μετά από προϋπολογιστική εκτίμηση των εσόδων και εξόδων του ειδικού διαχειριστικού Λογαριασμού. Οι ανωτέρω μοναδιαίες χρεώσεις αναθεωρούνται με την ίδια διαδικασία, τον 6ο μήνα κάθε ημερολογιακού έτους για εφαρμογή από την 1η Ιουλίου έως την 31η Δεκεμβρίου του ίδιου έτους, εφόσον αυτό απαιτείται με βάση την εξέλιξη των εσόδων και εξόδων του ειδικού διαχειριστικού Λογαριασμού εντός του έτους. Για την περίοδο 2013-2014 το ύψος των μοναδιαίων χρεώσεων καθορίζεται κατά τρόπο ώστε το έλλειμμα του ειδικού διαχειριστικού Λογαριασμού να αποσβεστεί έως το τέλος της διετίας.» 

Επειδή, το Μηνιαίο Δελτίο Ειδικού Λογαριασμού ΑΠΕ & ΣΗΘΥΑ του Λειτουργού της Αγοράς,  ΛΑΓΗΕ Α.Ε., περιλαμβάνει απολογιστικά στοιχεία, καθώς και προβλέψεις εξέλιξης των πιστωτικών και χρεωστικών συνιστωσών του Ειδικού Λογαριασμού.
Επειδή, σύμφωνα με τα στοιχεία του «Μηνιαίου Δελτίου Ειδικού Λογαριασμού ΑΠΕ & ΣΗΘΥΑ – Δεκέμβριος 2013», το οποίο αναρτήθηκε στην ιστοσελίδα της ΛΑΓΗΕ Α.Ε στις 16/12/2013, και όπως αναφέρεται στη σελ.1 του Δελτίου αυτού, έχουν προκύψει από επεξεργασία δεδομένων του Λειτουργού της Αγοράς έως τις 13 Δεκεμβρίου 2013, το σωρευτικό έλλειμμα του Ειδικού Λογαριασμού στο τέλος Δεκεμβρίου 2013 θα ανέλθει σε 560,51 εκ. €, ενώ στο τέλος του 2014 (31/12) προβλέπεται  να ανέλθει σε 763,95 εκ. €, όπως προκύπτει από τις σωρευτικές εισροές και εκροές που παρουσιάζονται στον κατωτέρω Πίνακα 1.
Πίνακας 1. Προβλέψεις Ειδικού Λογαριασμού ΑΠΕ&ΣΗΘΥΑ για το τέλος του 2014 

(Μηνιαίο Δελτίο ΛΑΓΗΕ-Δεκέμβριος 2013)
	Εισροές Ειδικού Λογαριασμού εκ. €

	ΗΕΠ
	             545,15   

	Εκκαθάριση αποκλίσεων
	                    -     

	Μέσο Μεταβλητό Κόστος Θερμικών Μονάδων (ΜΜΚΘΜ)
	               17,93   

	MMKΘΜ ΜΔΝ*
	                    -     

	Ειδικό Τέλος Λιγνίτη
	               56,56   

	Δικαιώματα Εκπομπής Αερίων Θερμ/πιου
	             163,80   

	Τέλος ΕΡΤ
	                    -     

	Έκτακτη Εισφορά **
	Διασυνδ. Σύστημα
	             210,22   

	
	ΜΔΝ
	               17,44   

	Έσοδα ΕΤΜΕΑΡ
	               794,97   

	Σύνολο εισροών
	1.806,07

	Εκροές Ειδικού Λογαριασμού εκ. €

	Αξία πληρωμών ΑΠΕ
	- 1.738,36   

	Αξία πληρωμών Φ/B στεγών
	-271,15   

	ΜΔΝ*
	                    -     

	Σύνολο Εκροών Περιόδου
	-2.009,51   

	Έλλειμμα 2014
	-203,44

	Έλλειμμα 2013
	-560,51   

	Συνολικό έλλειμμα στο τέλος του 2014
	-763,95


* Σύμφωνα με το εν λόγω Δελτίο του ΛΑΓΗΕ (σελ. 13) «Δεδομένου ότι η απόκλιση των εισροών και εκροών όσων αφορά στα ΜΔΝ, είναι θετική ή αρνητική και συγχρόνως πολύ μικρή τα ποσά θεωρούνται μηδενικά στις προβλέψεις.» 

** Θεωρούνται μηδενικές εισφορές μετά τον Ιούνιο του 2014
Επειδή, διαπιστώνεται σημαντική απόκλιση (121,5 εκ. € ή 28%) του πραγματικού σωρευτικού ελλείμματος των 560,51 εκ € στο τέλος του 2013 από τον αντίστοιχο στόχο που είχε θέσει το ΥΠΕΚΑ για έλλειμμα 439 εκ. €, ο οποίος και ελήφθη υπ’ όψη κατά τον υπολογισμό του ΕΤΜΕΑΡ για το β’ εξάμηνο του 2013 (Απόφαση ΡΑΕ 323/2013), κρίνεται αναγκαία η αντιπαραβολή των στοιχείων και των παραδοχών (ΛΑΓΗΕ-Μηνιαίο Δελτίο Μαΐου 2013, ΥΠΕΚΑ-σενάριο αποκλιμάκωσης και πρόσθετοι πόροι), που ελήφθησαν υπ’όψη κατά τον ως άνω υπολογισμό του ΕΤΜΕΑΡ, με τα αντίστοιχα απολογιστικά στοιχεία (Πίνακας 2). Ως βασικές πηγές της αρνητικής απόκλισης αναδεικνύονται τα  χαμηλότερα από τα προβλεφθέντα από το ΥΠΕΚΑ και το ΛΑΓΗΕ έσοδα: 
· Από το τέλος ΕΡΤ, ως αποτέλεσμα της εφαρμογής της υπ’ αριθμ. οικ.02/11.6.2013 (ΦΕΚ Β’ 1414/11.06.2013) Απόφασης του Υπουργού Οικονομικών. Για την απώλεια αυτή εσόδων δεν ελήφθη μέριμνα αντικατάστασης, όπως είχε δεσμευθεί το ΥΠΕΚΑ στην από 08.07.2013 επιστολή του προς τη ΡΑΕ (βλ. 15 σχετικό). 

· Από τον ΗΕΠ, λόγω των χαμηλότερων τιμών που διαμορφώθηκαν τόσο για την Οριακή Τιμή Συστήματος όσο και για το Μεσοσταθμικό Κόστος Θερμικής Παραγωγής, συγκριτικά με τις αντίστοιχες, εκτιμηθείσες κατά τον Ιούνιο 2013, τιμές. 
· Από το ΕΤΜΕΑΡ, λόγω μειωμένης κατανάλωσης ηλεκτρικής ενέργειας για το β’ εξάμηνο του 2013 (κατά ~9% σε σχέση με τις προβλέψεις).
ενώ παρατηρείται και μικρή ποσοστιαία αύξηση στην αξία των πληρωμών ΑΠΕ και ΣΗΘΥΑ, η οποία οφείλεται κυρίως στη μεγαλύτερη από την προβλεφθείσα από το ΛΑΓΗΕ παραγωγή και αξία των κατανεμόμενων μονάδων ΣΗΘΥΑ, καθώς και των οικιακών φ/β. 
Πίνακας 2. Σύγκριση προβλέψεων ΥΠΕΚΑ και ΛΑΓΗΕ Ιουνίου 2013 και 

απολογιστικών στοιχείων ΛΑΓΗΕ Δεκεμβρίου 2013 (Ποσά σε εκ €)
	Συνιστώσες του Ειδικού Λογαριασμού
	Προβλέψεις ΥΠΕΚΑ & ΛΑΓΗΕ για το τέλος του έτους 2013

(Ιούνιος 2013)
	Απολογιστικά στοιχεία ΛΑΓΗΕ Δεκεμβρίου 2013
	Απόκλιση

	
	
	
	Ονομαστικά
	%

	ΗΕΠ (συμπ. ΜΜΚ και εκκαθάριση αποκλίσεων)
	415,89
	376,58
	-39,31
	-9%

	ΕΤΜΕΑΡ
	652,17
	621,36
	-30,81
	-5%

	Ειδικό Τέλος Λιγνίτη
	50,14
	46,49
	-3,64
	-7%

	Δικαιώματα Εκπομπής CO2
	142,88
	147,83
	4,95
	3%

	Τέλος ΕΡΤ
	69,77
	48,54
	-21,23
	-30%

	Έκτακτη Εισφορά
	423,57
	424,47
	0,90
	0%

	Σύνολο Εισροών
	1.754,42
	1.665,27
	-89,14
	-5%

	Αξία ΑΠΕ (συμπ. αποκλίσεις ΜΔΝ)
	-1.608,32
	-1.627,76
	-19,44
	1%

	Αξία Φ/B στεγών
	-247,04
	-257,34
	-10,30
	4%

	Σύνολο Εκροών
	-1.855,36
	-1.885,10
	-29,74
	2%

	Σωρευτικό Υπόλοιπο
	-439,11
	-560,51
	-121,40
	28%


Επειδή, σύμφωνα με τα στοιχεία του «Μηνιαίου Δελτίου Ειδικού Λογαριασμού ΑΠΕ & ΣΗΘΥΑ – Δεκέμβριος 2013», το απαιτούμενο έσοδο από το ΕΤΜΕΑΡ για το 2014, με στόχο το μηδενισμό του ελλείμματος στο τέλος του έτους 2014, όπως επιτάσσει το άρθρο 32, παρ. 1 του ν. 4111/2013 (ΦΕΚ Α’ 18/25.01.2013),  εκτιμάται σε 1.558,92 εκ. €, όπως προκύπτει από τον Πίνακα 3 που ακολουθεί. Τονίζεται ότι οι εκτιμήσεις των Πινάκων 1-3 στηρίζονται αποκλειστικά στο ισχύον νομοθετικό πλαίσιο. 
Πίνακας 3. Υπολογισμός απαιτούμενου εσόδου από ΕΤΜΕΑΡ  το έτος 2014 
	
	 
	Ποσά σε εκ. €

	Σύνολο Προβλεπόμενων Εισροών Έτους 2014, πλην ΕΤΜΕΑΡ
	1.011,10

	Σύνολο Προβλεπόμενων Εκροών Έτους 2014
	-2.009,51

	Έλλειμμα 2013
	-560,51

	Απαιτούμενο έσοδο από ΕΤΜΕΑΡ το έτος 2014
	1.558,92


Επειδή, με βάση τις διατάξεις της υπ’ αριθμ. Δ5-ΗΛ/Β/Φ.1.20/οικ.290/08.01.2013 απόφασης του Υφυπουργού ΠΕΚΑ: «Η ΡΑΕ καθορίζει με Απόφασή της, το Δεκέμβριο κάθε έτους t για το έτος t+1, ή όποτε αυτό απαιτείται κατά τη διάρκεια του έτους t+1, τις εξής παραμέτρους σχετικά με την εφαρμογή της μεθοδολογίας επιμερισμού του Ετήσιου Εσόδου:

· τις Κατηγορίες Πελατών,

· τις αριθμητικές τιμές των συντελεστών επιμερισμού του ΕτΕσΕΤi,j για κάθε Κατηγορία Πελατών,

· τα ποσά του επιμερισμένου ετησίου εσόδου για κάθε Κατηγορία Πελατών (ΕτΕσΕΤi,j), 
· τις χρεώσεις για το Ειδικό Τέλος ΜΕΑΡ που θα ισχύουν για κάθε Κατηγορία Πελατών.»
Οι συντελεστές επιμερισμού, σi,j, για την κατηγορία πελατών j στην τάση i, ορίζονται ως: 

σi,j = QΙσοδi,j/Σ(QΙσοδi,j)

όπου:
QΙσοδi,j: Οι ισοδύναμες πωλήσεις της κατηγορίας j στην τάση i που υπολογίζονται ως QΙσοδi,j= Qi,j * AVRi,j/AVR1

και

Qi,j: Οι πωλήσεις της Κατηγορίας j στην τάση i

AVR1: Το μέσο έσοδο της υψηλής τάσης (ΥΤ)

AVRi,j: Το μέσο έσοδο της Κατηγορίας j στην τάση i 

Στη συνέχεια, το απαιτούμενο έσοδο επιμερίζεται ανά κατηγορία πελατών, ως το γινόμενο του απαιτούμενου αυτού εσόδου επί το σχετικό συντελεστή επιμερισμού.
Επειδή, οι μοναδιαίες χρεώσεις του ΕΤΜΕΑΡ καθορίζονται ανά κατηγορία πελατών, περιλαμβανομένων των αυτοπαραγωγών. Οι κατηγορίες αυτές, στην υπ’ αριθμ. 01/2013 Απόφαση της ΡΑΕ (ΦΕΚ Β΄ 14/10.01.2013) καθορίστηκαν ως εξής:

· Οικιακής χρήσης Χαμηλής Τάσης (ΧΤ)

· Αγροτικής χρήσης ΧΤ

· Λοιπές χρήσεις ΧΤ

· Αγροτικής χρήσης Μέσης Τάσης (ΜΤ)

· Λοιπές χρήσεις MΤ

· Υψηλής Τάσης (ΥΤ).

· Κατανάλωση Αυτοπαραγωγής (αφορά αποκλειστικά την ποσότητα ενέργειας που παράγουν οι αυτοπαραγωγοί και καταναλώνουν οι ίδιοι. Για την ποσότητα της ενέργειας αυτής, οι αυτοπαραγωγοί δεν είναι πελάτες τρίτου προμηθευτή.)
Eπειδή, με την παράγραφο 2 του άρθρου 1 της υπ’ αριθμ. Δ5-ΗΛ/Β/Φ.1.20/οικ.290/08.01.2013 Απόφασης του Υφυπουργού Περιβάλλοντος, Ενέργειας και Κλιματικής Αλλαγής, για τη μεθοδολογία επιμερισμού του Ειδικού Τέλους, καθορίζεται ότι: «Για τους παραπάνω υπολογισμούς, χρησιμοποιούνται τα πιο πρόσφατα διαθέσιμα απολογιστικά ή/και προϋπολογιστικά στοιχεία», καθώς και ότι «…το μέσο έσοδο της κάθε κατηγορίας ορίζεται ως το έσοδο από τις χρεώσεις για τη χρήση του Συστήματος Μεταφοράς και του Δικτύου Διανομής». 
Επειδή, λαμβάνοντας υπ’ όψη τα από 06.12.2013 απεσταλμένα στη ΡΑΕ ηλεκτρονικά αρχεία της ΔΕΗ Α.Ε. (Ι-178627), το μέσο έσοδο, όπως ορίζεται ανωτέρω ανά κατηγορία πελατών απολογιστικά για το 2012 και προϋπολογιστικά για το 2013, και για τις ανάγκες της ως άνω μεθοδολογίας της υπ’ αριθμ. Δ5-ΗΛ/Β/Φ.1.20/οικ.290/08.01.2013 Υπουργικής Απόφασης, προκύπτει ως εξής:
Πίνακας 4. Μέσο έσοδο ανά κατηγορία πελατών για τις Χρεώσεις Χρήσης Συστήματος και Δικτύου
	Κατηγορία Πελατών
	Μέσο Έσοδο 2012
(€/MWh)
	Μέσο Έσοδο 2013
(€/MWh)

	Υψηλής Τάσης (ΥΤ)
	2,28
	2,30

	Αγροτικής χρήσης ΜΤ
	-
	-

	Λοιπές χρήσεις ΜΤ
	12,25
	11,07

	Αγροτικής χρήσης ΧΤ
	-
	-

	Οικιακής χρήσης ΧΤ
	26,44
	25,76

	Λοιπές χρήσεις ΧΤ
	31,05
	29,36


Επειδή, σύμφωνα με την παράγραφο 2 του άρθρου 1 της υπ’ αριθμ. Δ5-ΗΛ/Β/Φ.1.20/οικ.290/08.01.2013 Απόφασης του Υφυπουργού Περιβάλλοντος, Ενέργειας και Κλιματικής Αλλαγής: «Εφ’ όσον για μια κατηγορία καταναλωτών δεν υπάρχουν έσοδα από τις ανωτέρω χρεώσεις, ως μέσο έσοδο της συγκεκριμένης κατηγορίας λαμβάνεται το χαμηλότερο μέσο έσοδο μεταξύ των υπόλοιπων κατηγοριών εξαιρουμένου του μέσου εσόδου της υψηλής τάσης, όπως αυτό καθορίζεται κάθε φορά στη σχετική απόφαση». Συνεπώς, για τις κατηγορίες Αγροτικής Χρήσης ΜΤ και ΧΤ, για τις οποίες δεν υπάρχουν έσοδα από τις Χρεώσεις Χρήσης Συστήματος Μεταφοράς και Δικτύου Διανομής, ως μέσο έσοδο λαμβάνεται το μέσο έσοδο των Λοιπών Χρήσεων ΜΤ, το οποίο είναι το χαμηλότερο μεταξύ των υπολοίπων κατηγοριών ΜΤ και ΧΤ, όπως φαίνεται στον ανωτέρω Πίνακα 4.

Επειδή, η ΔΕΗ κατείχε το 2013 το υψηλότερο μερίδιο της λιανικής αγοράς (~ 99%), σε σχέση με τους τρίτους προμηθευτές, για τους οποίους, εκ του λόγου τούτου, δεν υπάρχουν διαθέσιμα στοιχεία για το μέσο έσοδό τους, όπως ορίζεται ανωτέρω, ανά κατηγορία πελατών, και συνεπώς εύλογα το μέσο αυτό έσοδο λαμβάνεται ίσο με εκείνο για τους πελάτες της ΔΕΗ.
Επειδή, σύμφωνα και με τα ανωτέρω απεσταλμένα στη ΡΑΕ αρχεία της ΔΕΗ Α.Ε, και το υπ’ αριθμ. ΡΑΕ Ι-178832 απεσταλμένο στη ΡΑΕ αρχείο της ΔΕΔΔΗΕ Α.Ε., τα οποία περιλαμβάνουν απολογιστικά στοιχεία για το 2012 και το 2013, καθώς και προβλέψεις για το 2014, οι πωλήσεις ανά κατηγορία πελατών Χαμηλής Τάσης (ΧΤ), Μέσης Τάσης (ΜΤ) και Υψηλής Τάσης (ΥΤ) για το σύνολο της αγοράς, συμπεριλαμβανομένων των καταναλώσεων του Αεροδρομίου Ελευθέριος Βενιζέλος, των ορυχείων της ΔΕΗ, των μονάδων άντλησης, καθώς και των βοηθητικών συστημάτων των μονάδων παραγωγής, είναι οι εξής:
Πίνακας 5. Συνολικές πωλήσεις ανά κατηγορία πελατών
	Κατηγορία Πελατών
	Πωλήσεις 2012

(MWh)
	Πωλήσεις 2013
(MWh)
	Πωλήσεις 2014
(MWh)

	Υψηλής Τάσης (ΥΤ)
	7.904.751
	7.757.877
	7.757.877*

	Αγροτικής χρήσης ΜΤ
	393.832
	402.167
	405.643

	Λοιπές χρήσεις ΜΤ
	10.671.605
	10.302.439
	10.544.075

	Αγροτικής χρήσης ΧΤ
	2.347.531
	2.451.488
	2.546.409

	Οικιακής χρήσης ΧΤ
	18.529.002
	17.718.925
	17.992.053

	Λοιπές χρήσεις ΧΤ
	13.676.395
	12.740.923
	13.358.955


* λόγω έλλειψης προβλέψεων για τις πωλήσεις στους πελάτες Υ.Τ. για το 2014 χρησιμοποιήθηκαν τα αντίστοιχα μεγέθη του 2013
Επειδή, τα χαρακτηριστικά των καταναλώσεων των Αγροτικών πελατών ΜΤ και ΧΤ οδηγούν σε μη ορθολογικές χρεώσεις στις δυο αυτές κατηγορίες, σε σχέση με το επίπεδο τάσης των κατηγοριών αυτών, κρίνεται κατ΄ ελάχιστον εύλογο να υπολογιστεί ενιαίος συντελεστής επιμερισμού των εσόδων από το ΕΤΜΕΑΡ για τις δυο αυτές κατηγορίες πελατών. Για το σκοπό αυτό, οι καταναλώσεις Αγροτικών πελατών ΧΤ προσαυξάνονται κατά 5,18% επί της μετρούμενης κατανάλωσης, έτσι ώστε να γίνει αναγωγή της κατανάλωσης ενέργειας από πελάτες ΧΤ στο επίπεδο της ΜΤ.
Επειδή, από το συνδυασμό των αντίστοιχων στηλών των Πινάκων 4 και 5, προκύπτουν οι εξής συντελεστές επιμερισμού για κάθε κατηγορία πελατών, βάσει των απολογιστικών στοιχείων για το μέσο έσοδο του 2012 και των προϋπολογιστικών στοιχείων πωλήσεων του 2014:
Πίνακας 6. Συντελεστές επιμερισμού ανά κατηγορία πελατών
	Κατηγορία Πελατών
	Συντελεστής σi,j

	Υψηλής Τάσης (ΥΤ)
	0,016

	Λοιπές χρήσεις ΜΤ 
	0,120

	Αγροτικής χρήσης (MT &XT)
	0,035

	Οικιακής χρήσης ΧΤ
	0,442

	Λοιπές χρήσεις ΧΤ
	0,386


Επειδή, σύμφωνα με το άρθρο 26 παρ.1 του ν. 4123/2013, η ετήσια επιβάρυνση πελάτη κατά θέση κατανάλωσης δεν μπορεί να υπερβαίνει το ποσό του ενός εκατομμυρίου (1.000.000) ευρώ, το οποίο αναπροσαρμόζεται ετήσια με απόφαση της ΡΑΕ, σύμφωνα με την ετήσια μεταβολή του δείκτη τιμών καταναλωτή, όπως δημοσιεύεται από την Ελληνική Στατιστική Αρχή. Τα δε ποσά που δεν ανακτώνται από μια κατηγορία πελατών, λόγω της εφαρμογής του ορίου ανώτατης επιβάρυνσης, επιμερίζονται στις λοιπές κατηγορίες, βάσει των ίδιων συντελεστών. 
Επειδή, η μοναδιαία χρέωση ανά κατηγορία πελατών υπολογίζεται έτσι ώστε να εφαρμόζεται στη μετρούμενη κατανάλωση ενέργειας κάθε κατηγορίας. Ως εκ τούτου, η χρέωση για τους Αγροτικούς πελάτες, η οποία έχει υπολογιστεί στο επίπεδο της ΜΤ, πρέπει να προσαρμοστεί και για τους πελάτες ΧΤ, προκειμένου να συνεκτιμηθούν και οι σχετικές απώλειες. 
Επειδή, από τα ανωτέρω προκύπτει ότι, για την επίτευξη του εκ του ν. 4111/2013 στόχου του μηδενισμού του ελλείμματος στο τέλος του 2014, βάσει του ισχύοντος νομοθετικού πλαισίου, το ύψος του ΕΤΜΕΑΡ θα έπρεπε να αυξηθεί μεσοσταθμικά σε 29,63 €/MWh, ενώ το συνολικό έσοδο και η αντίστοιχη μοναδιαία χρέωση ανά κατηγορία πελατών θα προέκυπταν ίσα με:
Πίνακας 7. Επιμερισμός του συνολικού απαιτούμενου εσόδου ΕΤΜΕΑΡ για το 2014

και απαιτούμενης μοναδιαίας χρέωσης, ανά κατηγορία πελατών

	Κατηγορία Πελατών
	Επιμερισμός Συνολικού Απαιτούμενου Εσόδου ΕΤΜΕΑΡ για το 2014 (εκ. €)
	Απαιτούμενη μοναδιαία χρέωση ΕΤΜΕΑΡ για το  2014

(€/MWh)
	Ισχύουσα σήμερα μοναδιαία χρέωση  ΕΤΜΕΑΡ

(€/MWh)
	Απαιτούμενη ποσοστιαία αύξηση του ΕΤΜΕΑΡ για το 2014

	Υψηλής Τάσης (ΥΤ)
	14,99
	3,30
	1,79
	84%

	Αγροτικής χρήσης ΜΤ
	7,26
	17,89
	6,97
	157%

	Λοιπές χρήσεις ΜΤ
	188,60
	17,89
	8,87
	102%

	Αγροτικής χρήσης ΧΤ
	47,91
	18,81
	7,33
	157%

	Οικιακής χρήσης ΧΤ
	694,59
	38,61
	20,80
	86%

	Λοιπές χρήσεις ΧΤ
	605,58
	45,33
	21,77
	108%


Επειδή, η ΡΑΕ, κατά δέσμια αρμοδιότητα, εποπτεύει την εγχώρια αγοράς ηλεκτρικής ενέργειας, μεταξύ άλλων, μεριμνά, και για τη δυνατότητα πληρωμής από το Λειτουργό της Αγοράς των παραγωγών ΑΠΕ και ΣΗΘΥΑ, και ως εκ τούτου της εύρυθμης λειτουργίας της ενεργειακής αγοράς. Και τούτο διότι, στη σχετική αγορά του ηλεκτρισμού, η οποία επί της ουσίας λειτουργεί ως διελκυστίνδα, κάθε σχετική με την παρούσα, παραδοχή, πραγματικό δεδομένο, ποσοστό και αριθμός, επηρεάζει άνευ άλλου τινός, κατά μείζονα ή ήσσονα τρόπο, τη σχετική αλυσίδα και κατά συνέπεια κάθε αποτέλεσμα από την εφαρμογή της παρούσας, θα φέρει προφανώς διαφόρου φύσεως έννομες συνέπειες. 

Επειδή, για την πληρότητα του σχετικού ιστορικού, το οποίο για λόγους διαφάνειας κρίνεται αναγκαίο να καταστεί γνωστό στους καταναλωτές, αναφέρουμε τα ακόλουθα:

(α) Η ΡΑΕ, ήδη με την από 19.07.2013, συνοδευτική της Απόφασης 323/2013, επίσημη ανακοίνωσή της, είχε επισημάνει το σημαντικό πρόβλημα της συνεχούς αύξησης του ελλείμματος του Ειδικού Λογαριασμού και είχε προειδοποιήσει ότι «…εάν δεν ληφθούν επειγόντως πρόσθετα δραστικά μέτρα, θα απαιτηθούν και νέες αυξήσεις του ΕΤΜΕΑΡ στο άμεσο μέλλον…», τονίζοντας παράλληλα την « … αναγκαιότητα, υπό τις παρούσες δυσμενείς συνθήκες, να ανακοπεί και να αναστραφεί η μετακύλιση του βάρους του ελλείμματος του Ειδικού Λογαριασμού, στο φορολογούμενο πολίτη και καταναλωτή». 
(β) Η ΡΑΕ, μέσω του Προέδρου της, απέστειλε στις 21.11.2013 επιστολή προς τον Υφυπουργό ΠΕΚΑ (αρ. πρωτ. ΡΑΕ Ο-56637), στην οποία επισήμαινε, εκ νέου, το πρόβλημα του συνεχώς διευρυνόμενου ελλείμματος του Ειδικού Λογαριασμού και τόνιζε  ότι «…για την αποφυγή μιας νέας, σημαντικής και επαχθούς για την οικονομία και την κοινωνία, αύξησης του ΕΤΜΕΑΡ, καθώς και για την ουσιαστική και οριστική επίλυση του προβλήματος βιωσιμότητας του Ειδικού Λογαριασμού, απαιτείται επειγόντως η λήψη μόνιμων διαρθρωτικών μέτρων και στη συνέχεια, ει δυνατόν, η εξασφάλιση παράτασης του χρόνου για το μηδενισμό του ελλείμματος, κατά τουλάχιστον 1-2 έτη». 
(γ) Η ΡΑΕ, μέσω του Προέδρου της, απέστειλε στις 11.12.2013 νέα επείγουσα επιστολή προς τον Υφυπουργό ΠΕΚΑ (αρ. πρωτ. ΡΑΕ Ο-56851), στην οποία, μεταξύ άλλων, ανέφερε: «… παρακαλούμε όπως επιβεβαιώσετε ή μας γνωρίσετε προβλεπόμενες αποκλίσεις σχετικά με τα στοιχεία που περιέχονται στο «Μηνιαίο Δελτίο Ειδικού Λογαριασμού ΑΠΕ & ΣΗΘΥΑ - Οκτώβριος 2013», όπως αυτό αναρτήθηκε στις 25/11/2013 στην ιστοσελίδα της ΛΑΓΗΕ Α.Ε., αναφορικά με τις βάσιμα αναμενόμενες εισροές στον Ειδικό Λογαριασμό από πηγές που δεν σχετίζονται με την αγορά ηλεκτρικής ενέργειας, και ιδίως για τα έσοδα από τη διάθεση δικαιωμάτων εκπομπής αερίων θερμοκηπίου, από το τέλος της δημόσιας τηλεόρασης, καθώς και τυχόν προγραμματισμένα έσοδα μετά την προβλεπόμενη από το ν. 4093/2012 λήξη της εφαρμογής της έκτακτης εισφοράς, τον Ιούνιο του 2014».

(δ) Ο ΛΑΓΗΕ έχει, επίσης, επισημάνει με την από 17.12.2013 επείγουσα επιστολή του Προέδρου και Δ/ντος Συμβούλου του προς τον αρμόδιο Υφυπουργό ΠΕΚΑ, η οποία κοινοποιήθηκε στη ΡΑΕ (αρ. πρωτ. εισερχομένων ΡΑΕ Ι-178999), το σοβαρότατο πρόβλημα ρευστότητας, το οποίο έχει οδηγήσει σε ληξιπρόθεσμες οφειλές του ΛΑΓΗΕ προς τους παραγωγούς ΑΠΕ και ΣΗΘΥΑ (για την παραγωγή των μηνών Απριλίου μέχρι και Οκτωβρίου), συνολικού ύψους 996εκ. €, ως αποτέλεσμα, εκτός των άλλων, και του συνεχώς διογκούμενου ελλείμματος του Ειδικού Λογαριασμού. Στην εν λόγω επιστολή, ο ΛΑΓΗΕ απευθύνει έκκληση στο ΥΠΕΚΑ«με δεδομένη την κρισιμότητα του θέματος… να ληφθούν, σε θεσμικό επίπεδο, τα απαραίτητα μέτρα για τη ρύθμιση της διαμορφούμενης κατάστασης».
(ε) Σε απάντηση των ως άνω επιστολών της ΡΑΕ, ο Υφυπουργός ΠΕΚΑ απέστειλε σχετική επιστολή στην Αρχή (αρ. πρωτ. εισερχομένων ΡΑΕ Ι-179360/30.12.2013), η οποία έχει, επί λέξει, ως εξής: «Πέραν των στοιχείων που περιέχονται στο “Μηνιαίο Δελτίο Ειδικού Λογαριασμού ΑΠΕ και ΣΗΘΥΑ-Δεκέμβριος 2013”,το ΥΠΕΚΑ έχει εκπονήσει Σχέδιο Νόμου με προτεινόμενες ρυθμίσεις για την οριστική διευθέτηση του ελλείμματος του Ειδικού Λογαριασμού, το οποίο θα τεθεί σε δημόσια διαβούλευση το πρώτο δεκαπενθήμερο του μηνός Ιανουαρίου 2014 και θα κατατεθεί προς ψήφιση μέχρι το τέλος του ίδιου μηνός. Οι ρυθμίσεις αυτές λαμβάνουν υπ΄όψιν τα σημερινά επίπεδα ΕΤΜΕΑΡ, και μεταξύ άλλων παρεμβάσεων προβλέπουν μείωση της αποζημίωσης των παραγωγών ηλεκτρικής ενέργειας από ΑΠΕ μέσω του συστήματος εγγυημένων τιμών, κατά τρόπο που να μειώνεται σταδιακά το τρέχον έλλειμμα του Ειδικού Λογαριασμού, με τελικό στόχο τον μηδενισμό του στο τέλος του 2014. Ο σχεδιασμός αυτός λαμβάνει υπ’ όψιν τον περιορισμό των λοιπών επιπτώσεων στην οικονομία και την κοινωνία σε σχέση με το κόστος της ενέργειας την κρίσιμη περίοδο που διανύουμε.»
Επειδή, παράλληλα, στη ΡΑΕ, κατά τα οριζόμενα στην εθνική και κοινοτική νομοθεσία, έχει ανατεθεί η θεμελιώδους σημασίας αρμοδιότητα για τη μέριμνα της προστασίας των συμφερόντων των τελικών καταναλωτών, και συνεπώς του, κατά πάγια νομολογία του ΣτΕ, «δημοσίου συμφέροντος», ιδίως σε σχέση με τις τιμές και τη διαφάνεια των τιμολογίων, έτσι ώστε αυτοί να μην πλήττονται υπέρμετρα από τις απότομες διακυμάνσεις, και ιδίως τις αυξήσεις των χρεώσεων που τους επιβάλλονται. Στο πλαίσιο αυτό, και υπό τις ως άνω μη ανελαστικές αριθμητικές παραδοχές, κρίνεται εύλογο και κοινωνικά αναγκαίο στο πλαίσιο της άσκησης της χρηστής διοίκησης από μέρους της Αρχής,, η κάλυψη του τεράστιου συσσωρευμένου ελλείμματος του Ειδικού Λογαριασμού (560,51 εκ. € στο τέλος του 2013) να επιτευχθεί μέσω της εφαρμογής των προτεινόμενων από το ΥΠΕΚΑ μέτρων, όπως αυτά προδιαγράφονται στην από 30.12.2013 απαντητική επιστολή του Υφυπουργού ΠΕΚΑ προς τον Πρόεδρο της ΡΑΕ (αρ. πρωτ. εισερχομένων ΡΑΕ Ι-179360/30.12.2013), πλην όμως χωρίς περαιτέρω επιβάρυνση των, ήδη επιβαρυμένων με υψηλότατες χρεώσεις ΕΤΜΕΑΡ, καταναλωτών.
Επειδή, η ΡΑΕ έχει εκ του νόμου τη δέσμια αρμοδιότητα να αναθεωρεί τις μοναδιαίες χρεώσεις του ΕΤΜΕΑΡ τον Ιούνιο κάθε έτους, εφόσον αυτό απαιτείται με βάση την εξέλιξη των εσόδων και εξόδων του ειδικού διαχειριστικού Λογαριασμού εντός του έτους, πλην όμως πάντα υπό τον γνώμονα της προστασίας του δημόσιου συμφέροντος, κατά τούτο φυσικά, τυχόν τιθέμενες προθεσμίες δεν θα μπορούσαν να θεωρηθούν παρά μόνο ως ενδεικτικές, καθώς αφ’ ενός αυτό συνάδει με τις γενικές αρχές του Διοικητικού Δικαίου, αφετέρου εξυπηρετεί το υπέρτατο δημόσιο συμφέρον, που εν προκειμένω συνίσταται στην προστασία του καταναλωτή. Περαιτέρω, εξάλλου, ο ίδιος ο νόμος παρέχει στη ΡΑΕ τη διακριτική ευχέρεια να πράξει κατά τα οριζόμενα στο τελευταίο εδάφιο του σημείου γ) της παρ. 2 του άρθρου 143/2011, και ειδικότερα: «….εφόσον απαιτείται με βάση την εξέλιξη των εσόδων και εξόδων του ειδικού διαχειριστικού λογαριασμού…»  Τούτο, σημαίνει φυσικά ότι η ΡΑΕ οφείλει να πράξει τα δέοντα, ανά πάσα στιγμή, εάν αυτό κριθεί αναγκαίο, χωρίς να δεσμεύεται από νομοτεχνικές, κατ’ ουσίαν ενδεικτικές, προθεσμίες. Στο πλαίσιο αυτό, και κατά την άσκηση της χρηστής διοίκησης υπέρ του καταναλωτή, η ΡΑΕ παρακολουθεί με προσοχή, εάν, η θεσμοθέτηση των ως άνω, εξαγγελλόμενων από το ΥΠΕΚΑ, μέτρων (αρ. πρωτ. εισερχομένων ΡΑΕ Ι-179360/30.12.2013) καθυστερήσει ή δεν αποδώσει αποτελέσματα ικανά ώστε να μηδενίσουν το έλλειμμα του Ειδικού Λογαριασμού έως το τέλος του 2014, και εξ αυτού του λόγου προκύψει, υποχρεωτικά, ανάγκη σημαντικής αύξησης του ΕΤΜΕΑΡ, κατά την προγραμματισμένη αναπροσαρμογή του Ιουνίου 2014, καθώς το εναπομείναν έλλειμμα θα πρέπει τότε να επιμεριστεί στο πολύ μικρό διάστημα των έξι (6) μηνών, «εκτινάσσοντας» τις χρεώσεις των ήδη επιβαρυμένων καταναλωτών, σε νέα υψηλότατα επίπεδα. 

Επειδή, συνεπώς, για τους λόγους που αναλύθηκαν ως άνω, και περιληπτικά, για λόγους δημόσιου συμφέροντος και προστασίας των καταναλωτών, η Αρχή κρίνει ως ενδεδειγμένη τη διατήρηση του ύψους των μοναδιαίων χρεώσεων ΕΤΜΕΑΡ για δύο (2) ακόμη μήνες, προκειμένου να διαφανεί αν τα αποτελέσματα των ως άνω μέτρων που εξαγγέλλει το ΥΠΕΚΑ δύναται να αποτρέψουν την περαιτέρω αύξηση του ΕΤΜΕΑΡ. Προς τούτο, και πάντα με γνώμονα την προστασία του τελικού καταναλωτή, η ΡΑΕ, ασκώντας τις κατά νόμο αρμοδιότητές της, σημειώνει επικουρικώς το αυτονόητο, ότι δηλαδή θα παρακολουθεί στενά τη θεσμοθέτηση και εφαρμογή από το ΥΠΕΚΑ των ανωτέρω μέτρων, καθώς και την απόδοση ή μη των αναμενόμενων από το Υπουργείο αποτελεσμάτων, λαμβάνοντας φυσικά υπ’ όψη και τα στοιχεία των Μηνιαίων Δελτίων Παρακολούθησης του Ειδικού Λογαριασμού, όπως αυτά εκδίδονται από τη ΛΑΓΗΕ Α.Ε., υπολογίζοντας δε και δημοσιοποιώντας κάθε μήνα την τυχόν απαιτούμενη αναπροσαρμογή του ΕΤΜΕΑΡ, ώστε να ικανοποιηθεί, σε κάθε περίπτωση, ο στόχος μηδενισμού του ελλείμματος στο τέλος του 2014.

Για τους παραπάνω λόγους:

Αποφασίζει:

1. Τη διατήρηση, μέχρι την 28η Φεβρουαρίου 2014, αμετάβλητου του ύψους των μοναδιαίων χρεώσεων του Ειδικού Τέλους (ΕΤΜΕΑΡ) του άρθρου 143 παρ. 2, περ. γ’ του ν.4001/2011, για όλες τις κατηγορίες πελατών, σύμφωνα με την Απόφαση ΡΑΕ 323/2013.
2. Την αναπροσαρμογή, από την 1η Μαρτίου 2014, ένεκα των ως άνω θεμελιωδών κριτηρίων που απαιτείται να διασφαλιστούν, στο πλαίσιο της χρηστώς ενεργούσας διοίκησης, αφ’ ενός κατά δέσμια αρμοδιότητα και αφ’ ετέρου κατά διακριτική ευχέρεια, του ύψους των μοναδιαίων χρεώσεων του Ειδικού Τέλους (ΕΤΜΕΑΡ), σε επίπεδα που θα οριστικοποιηθούν σε νέα απόφαση της Αρχής, ώστε να επιτυγχάνεται μηδενισμός του ελλείμματος στο τέλος του 2014. Τούτο θα λάβει χώρα στην περίπτωση που μέχρι τότε δεν έχουν νομοθετικά θεσπιστεί ή κανονιστικά ρυθμιστεί ή  δεν έχουν αποδώσει επαρκώς οι ρυθμίσεις για την οριστική διευθέτηση του ελλείμματος του Ειδικού Λογαριασμού, όπως αυτές προδιαγράφονται στην από 30.12.2013 επιστολή του αρμόδιου Υφυπουργού ΠΕΚΑ προς τη ΡΑΕ (αριθμ. πρωτ. εισερχομένων ΡΑΕ Ι-179360/30.12.2013). Για τον ακριβή προσδιορισμό  του ύψους της αναπροσαρμογής θα ληφθούν υπ’ όψη, μεταξύ άλλων, ιδίως τα ακόλουθα: α) τα τρέχοντα επίπεδα του ελλείμματος (560,51 εκ. € στο τέλος του 2013), τα οποία οδηγούν στις μοναδιαίες χρεώσεις του Πίνακα Ι, και β) η περαιτέρω εξέλιξη του σωρευτικού ελλείμματος του Ειδικού Λογαριασμού εντός του πρώτου διμήνου του 2014. 

Πίνακας Ι. Απαιτούμενες μοναδιαίες χρεώσεις ΕΤΜΕΑΡ για το ημερολογιακό έτος 2014, ανά κατηγορία πελατών, με βάση το τρέχον έλλειμμα του Ειδικού Λογαριασμού στο τέλος του 2013 (560,51 εκ. €)
	Κατηγορία Πελατών
	ΕΤΜΕΑΡ

(€/MWh)

	Υψηλής Τάσης (ΥΤ)
	3,30

	Αγροτικής χρήσης ΜΤ
	17,89

	Λοιπές χρήσεις ΜΤ
	17,89

	Αγροτικής χρήσης ΧΤ
	18,81

	Οικιακής χρήσης ΧΤ
	38,61

	Λοιπές χρήσεις ΧΤ
	45,33


Η παρούσα απόφαση να δημοσιευθεί στην Εφημερίδα της Κυβερνήσεως.
Αθήνα, 30.12.2013
Ο Πρόεδρος της ΡΑΕ

Δρ. Νίκος Βασιλάκος

Η παρούσα υπόκειται στη προσφυγή του άρθρου 33 επ. του ν. 4001/2011.

